Izzy Stradlin

Jeffrey Dean Isbell (s. 8. huhtikuuta 1962 Lafayette, Indiana), tunnettu paremmin taiteilijanimellään Izzy Stradlin, on yhdysvaltalainen muusikko. Hän oli hard rock -yhtye Guns N’ Rosesin rytmikitaristi vuosilta 1985–1991.
Ura ja elämä.
Izzy Stradlin syntyi nimellä Jeffrey Dean Isbell Lafayette’ssa Indianassa Yhdysvalloissa. Hänen isänsä oli kaivertaja ja äitinsä työskenteli puhelinyhtiössä; vanhemmat erosivat hänen ollessaan kahdeksanvuotias. Stradlin on myöhemmin sanonut kotikaupungistaan:”Siellä oli siistiä kasvaa. Oli oikeustalo ja yliopisto, joki ja rautatiekiskot. Pieni kaupunki, joten ei ollut paljon tekemistä. Ajoimme pyörillä, poltimme pilveä, jouduimme ongelmiin – aika Beavis ja Butt-head -meininkiä oikeastaan.”Stradlin kiinnostui musiikista jo lapsena; kahdeksanvuotiaana hänen suosikkeihinsa kuuluivat Bob Dylan, Pink Floyd, Alice Cooper ja Led Zeppelin. Hänen suurin musiikillinen vaikuttajansa oli kuitenkin hänen isänsä äiti, joka soitti rumpuja swing-jazz-yhtyeessä ystäviensä kanssa. Innoittuneena tästä Stradlin sai vanhempansa ostamaan itselleen rumpusetin. Lukiossa Stradlin perusti bändin ystäviensä kanssa – yksi heistä oli laulaja William Bailey, joka tunnetaan myöhemmin nimellä Axl Rose. Stradlin muisteli:”Me olimme pitkätukkaisia jätkiä lukiossa. Olit joko urheilija tai stoneri. Me emme olleet urheilijoita, joten päädyimme hengailemaan yhdessä. Soitimme covereita autotallissa. Klubeja ei ollut, joten emme koskaan päässeet ulos sieltä.”Vaikka Stradlin ei viihtynyt koulussa, hän valmistui vuonna 1979 keskiarvolla D. Päättäväisenä aloittamaan uran musiikin parissa hän muutti pian sen jälkeen Los Angelesiin Kaliforniaan.
Guns N’ Roses.
Muutettuaan kotiseudultaan Lafayettesta Los Angelesiin 18-vuotiaana Stradlin soitti useissa eri kokoonpanoissa, joita olivat esimerkiksi Naughty Women ja Atoms, kunnes vuonna 1983 perusti yhdessä vanhan koulutoverinsa W. Axl Rosen kanssa Hollywood Rose -yhtyeen. Välivaiheiden jälkeen Hollywood Rosesta muovautui ensin L.A. Gunsin prototyyppi ja lopulta Guns N’ Roses. 
Kun yhtyeen soolokitaristi Tracii Guns ja rumpali Rob Gardner eivät pitäneet ajatuksesta lähteä basisti Duff McKaganin järjestämälle kiertueelle Yhdysvaltain länsirannikolle, he erosivat yhtyeestä ja heidän tilalleen liittyivät englantilaiskitaristi Saul ”Slash” Hudson ja Steven Adler. Guns N’ Rosesin ylistetty esikoisalbumi "Appetite for Destruction" julkaistiin vuonna 1987, ja se on edelleen kaikkien aikojen myydyin yhtyeen tai artistin ensialbumi. 
"Appetite for Destructionin" ohella Stradlin on ollut mukana yhtyeen jokaisella studioalbumilla lukuun ottamatta vuoden 2008 "Chinese Democracya", jolla "Appetite for Destructionin" levyttänneestä kokoonpanosta jäljellä on enää Rose. Stradlin erosi Guns N’ Rosesista vuonna 1991 kesken "Use Your Illusion Tour" -maailmankiertueen, ja hänen korvaajakseen hankittiin Gilby Clarke. 
Stradlin perusteli lähtöään sillä, että ”Guns N’ Roses oli muuttumassa pikemminkin Axlin omaksi show’ksi eikä hän halunnut olla mukana yhtyeessä jota johtaisi Axl, jolla oli pakonomainen tarve kontrolloida kaikkia yhtyeen sisäisiä tapahtumia”. Stradlin halusi alun perin, että yhtye olisi ollut vain Ramonesin kokoluokkaa, ja hän olisi mieluiten esiintynyt 2 000 hengen yleisölle valtavien loppuunmyytyjen urheilustadioneiden tai konserttiareenoiden sijasta.
Izzy Stradlin and the Ju Ju Hounds.
Erottuaan Guns N’ Rosesista Izzy Stradlin palasi kotikaupunkiinsa Lafayetteen Indianaan, jossa hän alkoi työstää uutta materiaalia. Hän perusti yhtyeen nimeltä Izzy Stradlin and the Ju Ju Hounds, johon kuuluivat Stradlin (laulu ja komppikitara), Rick Richards (Georgia Satellites – soolokitara), Jimmy Ashhurst (Broken Homes – basso) ja Charlie Quintana (rummut).
Yhtyeen omaa nimeä kantava debyyttialbumi julkaistiin lokakuussa 1992, ja se sai myönteisen vastaanoton. "Rolling Stone" kuvaili sitä “rosoiseksi, bluesin läpäisemäksi ja täysin hurmaavaksi soolodebyytiksi.” Ju Ju Hounds esiintyi ensimmäisen kerran syyskuussa Chicagon The Avalonissa, minkä jälkeen yhtye lähti kiertueelle Eurooppaan, Australiaan ja Pohjois-Amerikkaan.
Toukokuussa 1993 Stradlin palasi hetkeksi Guns N’ Rosesin riveihin viiden Euroopan ja Lähi-idän keikan ajaksi paikkaamaan hänen tilalleen tullutta Gilby Clarkea, joka oli loukkaantunut moottoripyöräonnettomuudessa. Kun Stradlin palasi Ju Ju Houndsiin, Axl Rose omisti useissa konserteissa Stradlinin kirjoittaman kappaleen ”Double Talkin’ Jive” hänelle. Syyskuussa Ju Ju Hounds lähti Japanin-kiertueelle, jonka viimeinen konsertti pidettiin Shibuya Public Hallissa Tokiossa. Sen jälkeen Ju Ju Hounds -yhtye hajosi sisäisiin erimielisyyksiin ja Stradlin vetäytyi musiikista joksikin aikaa; hän matkusteli laajalti ja omistautui toiselle intohimolleen moottoriurheilulle. Hän jopa rakensi oman radan kotinsa lähelle Indianaan.
Myöhempi ura.
Guns N’ Rosesista lähtönsä jälkeen Stradlin on luonut uraa sooloartistina mutta myös korjaillut tulehtuneita välejään Axlin kanssa ja soittanutkin yhtyeen kanssa. Hän on myös esiintynyt vanhojen yhtyetovereidensa Slashin, McKaganin sekä Matt Sorumin Velvet Revolver -yhtyeen kanssa joitain kertoja. Vuonna 2012 Stradlin sekä "Appetite for Destructionin" levyttänyt kokoonpano, Sorumin ja kosketinsoittaja Dizzy Reedin ohella hyväksyttiin myös Rock and Roll Hall of Famen jäseniksi.